Arende pure plesier teen Luiperds | George Herald
Arende pure plesier teen Luiperds
Journalist Hugo Redelinghuys | Thursday, 18 July 2019, 07:55
Eddie Myners, hoofafrigter van die SWD Arende, is aam met Leighton Eksteen (heelagter) wat verlede Vrydagaand in sy laaste wedstryd vir die Arende uitgedraf het. Hy het reeds by 'n Russiese klub ingeval vir die res van die jaar. Foto: Hugo Redelinghuys
SUID-KAAP RUGBYNUUS - Julle ramkatte! Die SWD Arende het verlede Vrydagaand op Outeniquapark sy ondersteuners se tone laat krul van pure plesier deur die Luiperds met 38-18 te troef.
Kom ons wees eerlik: niemand het verwag dat die Arende maklik sou wen nie. Die besoekers, wat spelers kan trek uit die Noordwes Universiteit, nog minder. En met die oud-Bok André Potgieter in die afrigtingspan, het die Luiperds al aan 'n oorwinning gesmul nog voordat hulle Potchefstroom verlaat het.
Dié oorwinning was welverdiend en die groep toeskouers wat die hoofpawiljoen driekwart volgepak het - wat 'n gawe gesig vir 'n verandering - het beslis waarde vir hul geld gekry.
Sake het aanvanklik rof gelyk toe die Luiperds binne die eerste tien minute met aanskoulike hardloopspel twee keer agter die doellyn gaan draai het. Die besoekers was warm agterlangs en het omtrent uit elke moontlike hoek aanvalle geloods.
Die Arende se bulslot Etienne Oosthuizen gly oor die doellyn vir sy drie teen die Luiperds. Foto: Johan Faasen
Die Arende het egter koelkop gebly, hul verdediging blitsig opgeskerp en die spel voorlangs begin beheer.
In die lynstane het die Arende aanvanklik 'n paar balle op hul eie ingooie verloor en die Luiperds het dit goed uitgebuit met teenaanvalle. Maar namate hul lynstaanspel verbeter het, het die Arende die besoekers goed in toom gehou en hul balbesit gesmoor.
Dit was weereens 'n puik spanpoging en klipharde verdediging wat die deurslag gegee het.
In so 'n spanpoging is dit onbillik om spelers uit te sonder. Maar as daar nou een speler is wat die Arende hier moet hou, is dit sy bulslot Etienne Oosthuizen.
Maggies, wat 'n aanwins uit die noorde. Die knaap is net oral op die veld. Skerp op die aanval, dodelik op verdediging. En naby die doellyn word hy bitter moeilik gestuit.